pythainlp/thai_wikipedia_clean_20230101 huggingface dataset:
เดือน มิถุนายน บุรีรัมย์ฯ เปลี่ยนแปลงผู้ฝึกสอนอีกครั้ง โดยแต่งตั้ง อเล็กซานเดอร์ กามา เข้ามาเป็นโค้ชคนใหม่ และชาริล ชัปปุยส์ ที่เป็นตัวสำรองก็ถูกส่งตัวไปให้สโมสรสุพรรณบุรี เอฟซียืมใช้งานจนจบฤดูกาล เพื่อโอกาสในการลงสนามอย่างสม่ำเสมอ
โดยในเลกที่ 1 ของฤดูกาล 2014 นี้ ชาริลลงสนามให้บุรีรัมย์ทั้งหมด 19 นัด โดยเป็นการลงเล่นในไทยพรีเมียร์ลีกเพียง 12 นัด โตโยต้า ลีกคัพ และถ้วย ก. รายการละ 1 นัด แต่ก็ยังได้ลงสนามในการแข่งขันเอเอฟซี แชมเปียนส์ลีก รอบแบ่งกลุ่ม ถึง 5 นัดด้วยกัน
สุพรรณบุรี เอฟซี.
เดือนมิถุนายน พ.ศ. 2557 ช่วงเลกที่ 2 ของไทยพรีเมียร์ลีก สโมสรสุพรรณบุรี เอฟซียืมตัวชาริล มาเล่นจนจบฤดูกาล ภายใต้การคุมทีมของเวลิซาร์ เอมิลอฟ โปปอฟ โค้ชชาวบัลแกเรีย โดยชาริล ย้ายมาเพื่อโอกาสในการลงเล่นอย่างสม่ำเสมอ และได้เสื้อหมายเลข 40
ชาริล ชัปปุยส์ลงเล่นให้สุพรรณบุรี เอฟซีนัดแรกวันที่ 28 มิถุนายน พ.ศ. 2557 ที่พบกับสโมสรบีอีซี เทโรศาสน และมาทำประตูแรกให้กับสุพรรณบุรี เอฟซี ได้จากลูกโหม่ง ในวันที่ 26 กรกฎาคม ที่พบสโมสรฟุตบอลสิงห์ท่าเรือ ที่สนามกีฬากลางจังหวัดสุพรรณบุรี และมายิงในไทยพรีเมียร์ลีกได้อีก 1 ประตู ในนัดที่พบกับสโมสรอาร์มี่ ยูไนเต็ด ที่สนามกีฬากองทัพบก
การเล่นที่สุพรรณบุรี เอฟซี ชาริล เป็นผู้เล่นคนสำคัญและกลับมาทำผลงานได้อย่างดีอีกครั้ง จนสามารถยึดตำแหน่งในแดนกลางของทีมได้ และเกียรติศักดิ์ เสนาเมือง โค้ชทีมชาติไทย ได้เรียกเขาติดทีมชาติไทยรุ่นอายุไม่เกิน 23 ปี ไปแข่งขันในกีฬาเอเชียนเกมส์ 2014 ที่ประเทศเกาหลีใต้ ซึ่งไทยได้อันดับ 4 และก้าวขึ้นมาติดชุดใหญ่ในปลายปีซึ่งสามารถคว้าแชมป์ เอเอฟเอฟ ซูซูกิ คัพ 2014 มาครองได้สำเร็จ
ชาริลลงสนามในเลกที่ 2 ให้สุพรรณบุรีทั้งหมด 20 นัด (ไทยพรีเมียร์ลีก 17 นัด และไทยคม เอฟเอคัพ 3 นัด) ยิงในลีกได้ 2 ประตู และสโมสรจบฤดูกาล 2557 ด้วยอันดับ 6 ซึ่งเป็นอันดับสูงสุดของสโมสร และเข้าถึงรอบรองชนะเลิศถ้วยไทยคม เอฟเอคัพ ได้เป็นครั้งแรก โดยชาริลได้เซ็นสัญญาย้ายมาร่วมทีมสุพรรณบุรี เอฟซีอย่างถาวรเมื่อจบฤดูกาล
ฤดูกาล 2558 ชาริล ได้เปลี่ยนมาใส่เสื้อเบอร์ 10
ในระดับทีมชาติ ชาริล ชัปปุยส์ เริ่มเข้าทีมชาติสวิตเซอร์แลนด์ตั้งแต่รุ่นอายุไม่เกิน 15 ปี และคว้าแชมป์ฟุตบอลโลกรุ่นอายุไม่เกิน 17 ปี ที่สหพันธ์สาธารณรัฐไนจีเรีย ได้ในปี พ.ศ. 2552 โดยเขามีส่วนช่วยทีมครบทุกนัดในการแข่งขันรายการระดับโลก ด้วยผลงานยอดเยี่ยมดังกล่าวจึงทำให้ชาริลเคยตกเป็นข่าวกับสโมสรฟุตบอลระดับโลกทั้งฮัมบวร์คและยูเวนตุสทีเดียว
ชาริล ชัปปุยส์ เคยถูกเรียกเข้าร่วมทีมชาติไทย โดยวินฟรีด เชฟเฟอร์ อดีตหัวหน้าผู้ฝึกสอนทีมชาติไทยเพื่อเข้าร่วมศึกฟุตบอลเอเชียนคัพ 2015 แต่เนื่องจากเขาเคยเล่นให้กับทีมชาติสวิตเซอร์แลนด์ในการแข่งขันฟุตบอลโลกรุ่นอายุไม่เกิน 17 ปีมาก่อน จึงต้องให้ฟีฟ่าพิจารณาการเปลี่ยนสัญชาติ ซึ่งไม่ทันกับการแข่งขันในครั้งนั้น จึงยังไม่ได้ร่วมแข่งขันในนามทีมชาติไทย
หลังฟีฟ่ารับรองให้ชาริลเป็นนักเตะทีมชาติไทย เกียรติศักดิ์ เสนาเมือง หัวหน้าฝึกสอนนักฟุตบอลทีมชาติไทยในขณะนั้น ก็เรียกให้ชาริลเข้าร่วมทีมชาติรุ่นอายุไม่เกิน 23 ปี ซึ่งเขาเล่นนัดแรกที่รับการมาเยือนของสโมสรฟุตบอลบาร์เซโลนาในเดือนสิงหาคม ก่อนเปิดตัวในนามทีมชาติอย่างเป็นทางการในนัดที่พบกับทีมชาติยูกันดา เมื่อเดือนพฤศจิกายน พ.ศ. 2556 และร่วมทีมชาติอีกในการแข่งขันซีเกมส์ ครั้งที่ 27 ที่ประเทศพม่า
หลังจากประสบความสำเร็จจากการคว้าแชมป์เอเอฟเอฟ ซูซูกิ คัพ 2014 มาแล้ว ในฟุตบอลชิงถ้วยพระราชทานคิงส์คัพครั้งที่ 43 ชับปุยส์ได้รับบาดเจ็บที่หัวเข่า ทำให้พลาดการลงเล่นในครั้งนี้ โดยต้องพักรักษาตัวนาน 1-2 เดือน แต่ต่อมาในกลางปีเดียวกัน พบว่าต้องพักรักษาร่างกายนานจนถึงต้นปีหน้า
ไฟช่วยปรับโฟกัสอัตโนมัติ
รัมเซส บุสโตส
รัมเซส มักซิมิเลียโน บุสโตส เกร์เรโร  เกิดเมื่อวันที่ 13 ตุลาคม ค.ศ. 1991 เป็นนักฟุตบอลชาวชิลี
การ์เมโล กอนซาเลซ
การ์เมโล โฆเซ กอนซาเลซ ฆิเมเนซ  หรือ การ์เมโล กอนซาเลซ เกิดเมื่อวันที่ 9 กรกฎาคม พ.ศ. 2526 เป็นนักฟุตบอลชาวสเปน ในตำแหน่งกองกลาง เคยเล่นให้กับ บุรีรัมย์ ยูไนเต็ด และ สุพรรณบุรี เอฟซีในไทยพรีเมียร์ลีก
อีวาน บอสโกวิช
อีวาน บอสโกวิช (Cyrillic: Иван Бошковић, เกิดเมื่อวันที่ 1 มกราคม ค.ศ. 1982, ในเมือง นิกชิช) เป็นนักฟุตบอลมืออาชีพชาว มอนเตเนโกร ปัจจุบันเล่นให้กับ สโมสรฟุตบอลจังหวัดนครราชสีมา หรือ สวาท แคท ใน ยามาฮ่า ลีก 1 ตำแหน่ง กองหน้า
กล้องโทรทรรศน์แบบผสม
กล้องโทรทรรศน์แบบผสม (Catadioptric Telescope) เป็นกล้องโทรทรรศน์ที่ใช้ทั้งเลนส์และกระจกทำงานงานร่วมกับ กล้องโทรทรรศน์แบบผสมใช้กระจกโค้งทำหน้าที่รวมแสงในลักษณะเดียวกับกล้องโทรทรรศน์แบบสะท้อนแสง และให้เลนส์ปรับแก้ภาพ (Corretor Plate)ที่หน้ากล้องเพื่อแก้ไขความคลาดทรงกลมของกระจกปฐมภูมิ
อังเดร์ซง ดูซ ซังตูซ
แอนเดอร์สัน ดอส ซานโตส เกิดเมื่อวันที่ 1 มกราคม ค.ศ. 1987 เป็นนักฟุตบอลชาวบราซิล ในตำแหน่ง กองหลัง เคยเล่นให้กับหลายสโมสรในประเทศไทย เช่น บุรีรัมย์ ยูไนเต็ด, ชลบุรี เอฟซี และ สโมสรฟุตบอลสุพรรณบุรี และในปี 2017 ได้ย้ายไปเล่นกับสโมสรชิมิสุ เอส-พัลส์ ในเจลีกแต่ก็ไม่ประสบความสำเร็จ
กรรณิการ์ วนะเกียรติกุล
กรรณิการ์ วนะเกียรติกุล หรือเป็นที่รู้จักกันในชื่อ กรรณิการ์ ซาย เป็นนักร้อง นักแสดง นางแบบชาวไทย ผลงานสร้างชื่อคือการออกอัลบั้มสังกัดแกรมมี่
กรรณิการ์ วนะเกียรติกุล หรือเป็นที่รู้จักกันในชื่อ กรรณิการ์ ซาย เกิดเมื่อวันที่ 8 กุมภาพันธ์ พ.ศ. 2525 จบการศึกษาปริญญาตรี คณะศิลปกรรมศาสตร์ มหาวิทยาลัยศรีนครินทรวิโรฒ ประสานมิตร เอกการแสดงและกำกับการแสดง รุ่นเดียวกับ ชลธิชา นวมสุคนธ์, ชมพูนุช ปิยธรรมชัย
ด้านครอบครัว เป็นบุตรสาวคนแรกในจำนวนพี่น้อง 2 คน เธอมีน้องชายซึ่งเป็นนักร้องเช่นกันคือ พงศ์ธร วนะเกียรติกุล (ชื่อเล่น) เต้ อดีตสมาชิกวง ไนซ์ ทู มีท ยู
ซายน์เป็นศิลปินในสังกัด เมกเกอร์เฮด ในเครือแกรมมี่ ในนาม กรรณิการ์ ซาย ในช่วงปี พ.ศ. 2542 ได้ออกอัลบั้มกับค่ายแกรมมี่ ใช้ชื่อชุดว่า "Kan-Ni-Ka-Zine" เป็นที่รู้จักกันในเพลง "อย่าโกรธได้ไหม" (พระเอกเอ็มวีคือ สงกรานต์ เตชะณรงค์) และเพลง "อึ๋ย...ย...ย !" และยังมีโปรเจกต์พิเศษของค่ายแกรมมี่ชื่อว่า "คลับเลิฟ" โดยการนำศิลปินร่วมค่ายมาออกอัลบั้มด้วยกัน อาทิ ไบรโอนี่, ลิซ่า บับเบิ้ล เกิร์ล, เติ้ล ตะวัน, แมทธิว ดีน ฉันทวานิช และ นาวิน ต้าร์
ส่วนผลงานการแสดงซายน์เล่นละครเรื่อง "สาวใช้หัวใจชิคาโก้" ทางช่อง 5 และละครเรื่อง "ปิ๊ง" ทางช่อง 3 ด้านภาพยนตร์เคยแสดงภาพยนตร์วีซีดีเรื่อง หนีตาย...ไปกับเธอ ปัจจุบันเป็นดีเจ คลื่นเอฟเอ็ม 93.5 ทรู มิวสิค เรดิโอ (93.5 True Music)
กรรรณิการ์ ซาย ได้เข้าพิธีมงคลสมรสกับเจ้าบ่าว นิกม์ เมธาเจริญวิทย์ เมื่อวันที่ 19 ธันวาคม พ.ศ. 2556 ณ โรงแรมแกรนด์ ไฮเอทเอราวัณ ท่ามกลางบรรยากาศสุดชื่นมื่นของสองครอบครัวและเพื่อนเจ้าสาวที่สนิทในวงการ อาทิ เจน ชมพูนุช, จอย ชลธิชา, เจี๊ยบ ชมพูนุช
จุฑามาศ ปลั่งสุชน (ชื่อเล่น จุ๊; เกิด 24 เมษายน พ.ศ. 2535) เป็นนักแสดงชาวไทย และอดีตพิธีกรรายการสตรอเบอรี่ชีสเค้ก รุ่นที่ 1
จบการศึกษามัธยมปลายจากโรงเรียนฐานปัญญา สำเร็จการศึกษาระดับปริญญาตรี และเป็นนักเรียนทุนศิลปินของมหาวิทยาลัยรังสิต คณะศิลปศาสตร์ เอกภาษาอังกฤษ ปัจจุบันเป็นแอร์โฮสเตส สายการบิน Thai airasia x
นันทนัช โล่ห์สุวรรณ (เกิด 28 พฤศจิกายน พ.ศ. 2537) เป็นนักแสดงและพิธีกรหญิงชาวไทย
นันทนัชเป็นพิธีกรหญิงจากรายการสตรอเบอรี่ชีสเค้กรุ่นที่ 4 ฝ้ายเป็นคนรักเสียงดนตรี รักอิสระ จบการศึกษาจากโรงเรียนราชวินิตบางแก้ว ปัจจุบันจบการศึกษาที่คณะครุศาสตร์อุตสาหกรรม สถาบันเทคโนโลยีพระจอมเกล้าเจ้าคุณทหารลาดกระบัง และตอนนี้ฝ้ายก็ได้ผันตัวจากพิธีกรมาเป็นนักแสดงอย่างเต็มตัวแล้วกับผลงานละครเรื่องแรกเรื่อง "หัวใจใกล้รุ่ง" หนึ่งในซีรีส์ชุดลูกไม้ของพ่อ
ในปี 2562 นันทนัชได้เป็นทีรู้จักจากบทบาทเหมย ในละครเรื่อง" กลิ่นกาสะลอง"
เวฬุรีย์ ดิษยบุตร
เวฬุรีย์ ดิษยบุตร ชื่อเล่น ฝ้าย (เกิด 6 กุมภาพันธ์ พ.ศ. 2535) อดีตมิสยูนิเวิร์สไทยแลนด์ ปี 2014 ทั้งยังเป็นพิธีกร และนักแสดง แต่หลังการรับตำแหน่ง มิสยูนิเวิร์สไทยแลนด์ปี 2014 เธอได้รับการวิพากษ์วิจารณ์อย่างหนักถึงความไม่เหมาะสมทางด้านสรีระร่างกาย รวมทั้งการใช้กิริยาวาจาอันไม่เหมาะสมในโลกออนไลน์
เวฬุรีย์ ดิษยบุตร เป็นบุตรสาวคนเดียวของธีระ กับกมลพร ดิษยบุตร เป็นชาวอำเภอท่าม่วง จังหวัดกาญจนบุรี บิดามารดาประกอบอาชีพส่วนตัว มีน้องชายหนึ่งคน จบการศึกษาระดับอนุบาลถึงมัธยมศึกษาตอนต้นที่โรงเรียนวีรศิลป์และระดับมัธยมศึกษาตอนปลายที่โรงเรียนวิสุทธรังษี ก่อนหน้านี้เคยศึกษาที่คณะสัตวแพทยศาสตร์ มหาวิทยาลัยเทคโนโลยีราชมงคลตะวันออก แต่ปัจจุบันย้ายมาจบศึกษาที่ คณะมนุษยศาสตร์ วิชาภาษาอังกฤษ มหาวิทยาลัยเกษตรศาสตร์
เธอมีความสามารถในการตีขิม โปรดปรานอาหารรสจัด ใช้เวลาว่างกับการเล่นโยคะ และกล่าวว่า เธอชอบช่วยเหลือสังคมและเคยมีจิตอาสาร่วมทำกิจกรรมต่าง ๆ เพื่อสังคมมาหลายอย่างหากมีโอกาส
ก่อนการประกวดมิสยูนิเวิร์สไทยแลนด์ เวฬุรีย์เคยเป็นพิธีกรรุ่นที่ 5 ของรายการ"สตรอเบอรี่ชีสเค้ก" และหลังการรับตำแหน่ง เธอมีผลงานละครเป็นนักแสดงประกอบเรื่อง "เรือนริษยา" รับบทเป็นคนรับใช้ ทั้งสองออกอากาศทางสถานีวิทยุโทรทัศน์ไทยทีวีสีช่อง 3
เธอได้รับการสนับสนุนจากมารดาให้ประกวดนางงามมาตั้งแต่เด็ก เช่น หนูน้อยนพมาศ และหนูน้อยสงกรานต์ แต่มิสยูนิเวิร์สไทยแลนด์ถือเป็นเวทีใหญ่เวทีแรกของเธอ เธอได้สมัครและเข้าประกวดเช่นเดียวกับผู้แข่งขันจากทั่วประเทศ 372 คน และได้แข่งขันจนจบ มีการประกาศว่าเธอได้ตำแหน่งมิสยูนิเวิร์สไทยแลนด์อย่างค้านสายตาผู้ชม ท่ามกลางเสียงตะโกนเรียกชื่อ "แอลลี่ แอลลี่" ภายในพารากอนฮอลที่เป็นที่จัดการประกวด ซึ่งเป็นชื่อของพิมบงกช จันทร์แก้ว ผู้เข้าแข่งขันที่ได้ตำแหน่งรองอันดับที่หนึ่งแต่เสียงดังกล่าวถูกดูดออกไปเมื่อเทปออกอากาศ
เวฬุรีย์ รับรางวัลเงินสดหนึ่งล้านบาท มงกุฎเพชร และชุดเครื่องประดับ สายสะพาย ถ้วยเกียรติยศ และรางวัลอื่น ๆ เช่น รถยนต์ ทุนประกันห้าล้านบาท โทรศัพท์สมาร์ทโฟนและซิมการ์ด เครื่องสำอางใช้ตลอดปี บัตรฟิตเนสฟรีสามปี มูลค่ารวมกว่าสี่ล้านบาท และเป็นตัวแทนของประเทศไทยที่จะเข้าประกวดมิสยูนิเวิร์สประจำปี 2014 ด้วย
เธอถูกวิพากษ์วิจารณ์อย่างหนักในสังคมออนไลน์เกี่ยวกับการรับตำแหน่งมิสยูนิเวิร์สไทยแลนด์ของเธอ ทั้งมีการตั้งกระทู้ในเว็บไซต์พันทิพ ชื่อกระทู้ว่า "คัดค้านผู้ชนะ Miss Thailand Universe 2014 ค่ะ" ที่วิพากษ์เกี่ยวกับความเหมาะสมของตำแหน่ง โดยเฉพาะเรื่องของสรีระของเวฬุรีย์ที่ความสูงที่ไม่มากและแลดูท้วมเมื่อสวมชุดว่ายน้ำหากเปรียบเทียบกับพิมบงกช จันทร์แก้ว หนึ่งในผู้ประกวดสามคนสุดท้าย ที่สูงและมีหุ่นผอมบาง แต่กลับได้ตำแหน่งรองอันดับหนึ่ง
ส่วนกิริยาวาจาที่ไม่สุภาพอันปรากฏในทวิตเตอร์ ที่อื้อฉาว เช่น "ผู้หญิงนมใหญ่มีชัยไปกว่าครึ่ง" หรือ "สวยแต่โง่ ตัวสูงเท่ายีราฟ หน้าผากกว้างกว่า 6.5 นิ้ว โหงวเฮ้งดี มีรถขับ โทรศัพท์ S4 จอแตก ภาษาญี่ปุ่นอยู่ระดับกากเดน ปัจจุบันเป็นเมียน้อยครูสอนโยคะ" เรื่องนี้เธอออกมาให้สัมภาษณ์ว่า คำว่า "เมียน้อยครูสอนโยคะ" เป็นฉายาที่เพื่อนตั้งให้เธอ เพราะเธอเล่นโยคะเพื่อลดความอ้วนบ่อย ๆ และกล่าวว่าครูโยคะนั่นก็เป็นผู้หญิง นอกจากนี้ เธอยังวิพากษ์คนเสื้อแดงผ่านทางโซเชียลมีเดียส่วนตัว ว่า 'เป็นคนสกปรก' 'นักเคลื่อนไหวชั่วร้าย' และควรถูก 'ประหาร' และประเทศไทยคงจะสะอาดมากขึ้นกว่านี้ ถ้าพวกคนสกปรก 'เสื้อแดง' พ้นไปจากประเทศไทย เวฬุรีย์ยังถูกเปรียบเทียบกับกรณีของฟองพิกุล ทองลิ้ม ผู้เข้าประกวดที่ถูกปลดเพราะโพสต์รูปอวัยวะเพศปลอม แต่เวฬุรีย์กลับได้รับการยกเว้นแม้มีรูปขณะสูบมอระกู่ เรื่องภาพที่สูบมอระกู่ ซึ่งเป็นยาสูบชนิดหนึ่งแล้วพ่นใส่ลูกโป่ง เวฬุรีย์อ้างว่าเธอเพียงเป่าลูกโป่ง ส่วนมอระกู่ที่อยู่ในมือนั้นเป็นของเพื่อนที่ฝากถือ
ทั้งนี้เวฬุรีย์ได้ปฏิเสธเรื่องการล็อกตัว โดยกล่าวว่าเป็นคำตัดสินของกรรมการ และกล่าวขอโทษที่ใช้กิริยาวาจาที่ไม่เหมาะสมในโซเชียลเน็ตเวิร์ก และจะปรับปรุงตัวให้เป็นตัวอย่างของเยาวชน ด้วยความไม่เหมาะสมหลายประการของเธอทำให้ผู้ใช้โซเชียลมีเดียจำนวนหนึ่งโจมตีอินสตาแกรมส่วนตัวของสุรางค์ เปรมปรีดิ์ ซึ่งเป็นผู้อำนวยการกองประกวด เรียกร้องให้ปลดเวฬุรีย์ออกจากตำแหน่ง รวมทั้งให้สุรางค์ลาออกด้วย แม้จะมีเรื่องวิพากษ์วิจารณ์เธอเป็นอันมาก แต่เวฬุรีย์ก็ปฏิเสธที่จะสละตำแหน่ง
ต่อมาในวันที่ 9 มิถุนายน พ.ศ. 2557 เธอก็ได้ประกาศสละตำแหน่ง โดยจัดงานแถลงข่าวขึ้นที่โรงแรมเรเนซองส์ กรุงเทพมหานคร โดยให้เหตุผลว่าทั้งตัวเองและครอบครัวเครียดจัดกับกระแสวิจารณ์
กัญญฉัตร ฝนมณี หรือ มายด์แดนซ์ เกิดวันที่ 10 พฤษภาคม 2536 เป็นคนกรุงเทพมหานคร เป็นนักแสดงและพิธีกรรายการสตอเบอรี่ชีสเค้ก ปัจจุบันกำลังศึกษาอยู่ชั้นปีที่ 4 ที่มหาวิทยาลัยศิลปากร คณะอักษรศาสตร์ เอเชียศึกษา ภาษาญี่ปุ่น มีพี่น้องทั้งหมด 4 คน มายด์แดนซ์ เป็นลูกคนที่ 4 เข้ามาอยู่สตอเบอร์รี่ชีสเค้กตั้งแต่ปี 2553-2556
มณฑิรา สุวรรณเลิศเจริญ หรือ มายด์ เกิดวันที่ 4 พฤษภาคม พ.ศ. 2536 เป็นคนกรุงเทพมหานคร เป็นนักแสดงและพิธีกรรายการสตอเบอรี่ชีสเค้ก ปัจจุบันกำลังศึกษาอยู่ชั้นปีที่ 4 ที่มหาวิทยาลัยศิลปากร คณะอักษรศาสตร์ เอเชียศึกษา ภาษาญี่ปุ่น มีพี่น้องทั้งหมด 4 คน มายด์ เป็นลูกคนที่ 4 เข้ามาอยู่สตอเบอร์รี่ชีสเค้กตั้งแต่ปี 2553-2556
นันทิกานต์ สิงหา (ชื่อเล่น เบลล์) เป็นพิธีกร นักแสดง และนักออกแบบชาวไทย เกิดเมื่อวันที่ 7 มีนาคม พ.ศ. 2535 จบชั้นมัธยมศึกษาจากโรงเรียนวิสุทธรังษี และศึกษาต่อที่คณะศึกษาศาสตร์ มหาวิทยาลัยศิลปากร ซึ่งเบลล์ได้ผ่านการคัดเลือกเป็นพิธีกรรายการสตอเบอร์รี่ชีสเค้กรุ่นที่ 5 และได้มีผลงานการแสดงทางสถานีวิทยุโทรทัศน์ไทยทีวีสีช่อง 3 โดยเบลล์ ได้รับเล่นละครเรื่อง รักนี้..เจ๊จัดให้ ภายในปี 2556 และเริ่มสร้างแบรนด์เสื้อผ้า tuusuaphabrand และได้ไปศึกษาต่อคอร์ส สั้นๆ ทางด้านการออกแบบแฟชั่นที่ Central Saint Martins , London , England และกลับมาสร้างแบรนด์ Larobe8 และเริ่มมีผลงานทางด้านการแสดงอีกครั้งในบท แพรวา จากเรื่อง เฮฮา(เมีย)นาวี
ผลงานรับเชิญ.
ผลงานทั้งหมดนี้ ทางด้านล่างเป็นการแสดงละครทางสถานีวิทยุโทรทัศน์ไทยทีวีสีช่อง 3
ทิฆัมพร ศิริพรพันธ์ (ชื่อเล่น: โมโม่; เกิด 29 ตุลาคม พ.ศ. 2537) เป็นพิธีกรรายการสตอเบอร์รี่ชีสเค้กรุ่นที่ 5
จักรพรรดิแอฟริกากลาง
จักรพรรดิแอฟริกากลาง  เป็นอิสริยยศที่ฌ็อง-เบแดล บอกาซา ใช้ตั้งแต่วันที่ 4 ธันวาคม ค.ศ. 1976 และราชาภิเษกเมื่อวันที่ 4 ธันวาคม ค.ศ. 1977
รายพระนามพระมหากษัตริย์รวันดา
อาสนวิหารบลัว
อาสนวิหารบลัว  หรือชื่อเต็มว่า อาสนวิหารนักบุญหลุยส์แห่งบลัว  เป็นอาสนวิหารโรมันคาทอลิก และเป็นที่ตั้งของมุขนายกประจำมุขมณฑลบลัว ตั้งอยู่ในเขตเมืองบลัว จังหวัดลัวเรแชร์ ในแคว้นซ็องทร์-วาลเดอลัวร์ ประเทศฝรั่งเศส สร้างขึ้นเพื่ออุทิศแด่นักบุญหลุยส์
อาสนวิหารแรนได้รับการขึ้นทะเบียนเป็นอนุสรณ์สถานทางประวัติศาสตร์ของประเทศฝรั่งเศสเมื่อ ค.ศ. 1906
อาสนวิหารสร้างในแบบกอทิกตอนปลาย ซึ่งก่อนจะมีฐานะเป็นอาสนวิหาร เคยเป็นโบสถ์ประเภท "คอลเลจิเอต" ซึ่งสร้างเพื่ออุทิศแก่นักบุญซอแลน การก่อสร้างได้เริ่มขึ้นช่วงคริสต์ศตวรรษที่ 12 ซึ่งในปัจจุบันส่วนประกอบที่สร้างในยุคนี้คงเหลือเพียงร่องรอยในบริเวณห้องเก็บศพใต้โบสถ์และฐานของหอระฆังเท่านั้น หน้าบันหลักและหอนาฬิกาสร้างช่วง ค.ศ. 1544 ต่อมาบริเวณกลางโบสถ์ได้ถูกทำลายโดยพายุเฮอร์ริเคนใน ค.ศ. 1678 และการบูรณะขึ้นใหม่เริ่มตั้งแต่ ค.ศ. 1680 ถึง 1700 ภายใต้การควบคุมของสถาปนิกอาร์นูล-เซราแฟ็ง ปัวเตอแวง และเพื่อเป็นการสมโภชอาสนวิหารเมื่อ ค.ศ. 1697 พระเจ้าหลุยส์ที่ 14ได้พระราชทานออร์แกนเพื่อติดตั้งในอาสนวิหารในปี ค.ศ. 1704 อันเป็นเหตุให้อาสนวิหารแห่งใหม่นี้เปลี่ยนชื่อเพื่ออุทิศให้แก่นักบุญหลุยส์
นับแต่การก่อสร้างเป็นต้นมา อาสนวิหารนี้แทบไม่ได้มีการปรับแต่งใด ๆ เพิ่มเติมเลย มีเพียงแค่ชาเปลแม่พระที่ต่อเติมในปี ค.ศ. 1860 ในความควบคุมของฌูล ปอตีเย เดอ ลา มอร็องเดียร์
ในสมัยสงครามโลกครั้งที่ 2 การทิ้งระเบิดโดยทหารฝ่ายสัมพันธมิตรได้ทำลายงานกระจกสีส่วนใหญ่ของอาสนวิหาร ซึ่งต่อมาเมื่อในปี ค.ศ. 1985 ก็ได้มีการบูรณะซ่อมแซมครั้งใหญ่ นั่นรวมถึงงานกระจกสีใหม่ทั้งหมดสร้างสรรค์โดยยัน ดิบเบตส์ ศิลปินชาวฮอลแลนด์ และฌ็อง โมแร ช่างกระจกสีชาวฝรั่งเศส และได้บูรณะเสร็จสิ้นเมื่อ 22 ธันวาคม ค.ศ. 2000 งานกระจกสีครอบคลุมหน้าต่างจำนวน 33 บาน ทั้งด้านบนและล่าง รวมเป็นพื้นที่ทั้งหมดประมาณ 360 ตารางเมตร
งานหน้าบันทางเข้าเป็นงานแบบกอทิกตอนปลายแบบดั้งเดิมอันเป็นยุคเปลี่ยนผ่านไปยังยุคคลาสสิก (สถาปัตยกรรมสมัยฟื้นฟูศิลปวิทยา) ในช่วงกลางคริสต์ศตวรรษที่ 16 ซึ่งยังพบเห็นส่วนประกอบของยุคกอทิกบางอย่าง เช่น รูปปั้นการ์กอยล์ ฐานครีบยันประดับยอด เป็นต้น และยังพบงานแบบคลาสสิก เช่น งานยอดซุ้มประตูทรงสามเหลี่ยม งานปูนปั้นทรงกลมฝังอยู่บริเวณโค้งสแปนเดรล เป็นต้น
ส่วนที่เด่นที่สุดของอาสนวิหารคือหอระฆังซึ่งประดับอยู่บริเวณประตูทางเข้าทิศเหนือซึ่งตั้งสูงตระหง่านอยู่กลางเมืองบลัว ส่วนฐานของหอสามารถย้อนกลับไปได้ถึงสมัยคริสต์ศตวรรษที่ 12 งานก่อสร้างหลักเริ่มในปี ค.ศ. 1544 ประกอบด้วยเสาแบบคอรินเทียนและไอออนิกซึ่งถือเป็นงานแบบสถาปัตยกรรมสมัยฟื้นฟูศิลปวิทยา บริเวณชั้นสุดท้ายของหอระฆังเป็นหลังคาโดมพร้อมหอส่องสว่าง ซึ่งสร้างเสร็จราวปี ค.ศ. 1603 ซึ่งโดมนี้มีลักษณะเหมือนกันกับที่ยอดหอระฆังของอาสนวิหารนักบุญกาเซียงแห่งตูร์ ซึ่งรวมแล้วถือว่าเป็นอาสนวิหารที่สง่างามและกลมกลืนกันได้ดีระหว่างทั้งสองสถาปัตยกรรม
บริเวณภายใน.
อาสนวิหารประกอบด้วยบริเวณกลางโบสถ์ขนาดใหญ่และช่องทางเดินข้างขนาบทั้งสองฝั่ง (ทิศใต้และเหนือ) ซึ่งเป็นที่ตั้งของชาเปลด้านใน รวมทั้งบริเวณร้องเพลงสวดและจรมุข อาสนวิหารแห่งนี้ไม่มีส่วนแขนกางเขน
บริเวณร้องเพลงสวดประกอบด้วยมุขโค้งจำนวนห้าช่องซึ่งขนาบอยู่โดยรอบ บริเวณด้านหลังซึ่งเป็นจรมุข เป็นที่ตั้งของชาเปลยุคคริตส์ศตวรรษที่ 19 ด้านบนบริเวณกระจกมีงานกระจกสีขนาดใหญ่ในสมัยคริสต์ศตวรรษที่ 19 นอกจากนี้ยังมีบริเวณจรมุขที่สร้างเพิ่มมาในสมัยคริสต์ศตวรรษที่ 19 ที่ประดับด้วยเสาแบบเกลียวเลียนแบบงานศิลปะยุคสมัยพระเจ้าหลุยส์ที่ 12 แห่งฝรั่งเศสซึ่งถือเป็นตัวอย่างตามแนวคิดแบบคตินิยมสรรผสานในสมัยนั้น
บริเวณกลางโบสถ์และชาเปล.
ภายหลังจากพายุเฮอร์ริเคนใน ค.ศ. 1678 เหลือเพียงหน้าบันทางเข้า จรมุขและหน้าต่างทั้งห้าบานเท่านั้น และในระหว่างการบูรณะซ่อมแซมได้ค้นพบสันเพดานโค้งในแบบเก่า
ด้านในประกอบด้วยชาเปลเก่าแก่หนึ่งหลัง สร้างในสมัยคริสต์ศตวรรษที่ 12 ซึ่งตั้งอยู่ภายใต้หอระฆัง และมีสันเพดานโค้งลงมาบรรจบกับหัวเสาลายใบอาแคนธัส บริเวณด้านหน้าฝั่งขวามือของชาเปลนี้ ยังพบงานแกะสลักนูนต่ำหินอ่อนบอกเล่าเรื่องราวของพิธีบัพติศมาของพระเยซู ซึ่งได้ค้นพบจากหลุมฝังพระศพของพระราชนนีของสตานิสวัฟ เลสซินสกี อดีตกษัตริย์แห่งโปแลนด์และดยุคแห่งลอแรน ซึ่งสิ้นพระชนม์ที่บลัว
นอกจากนี้ยังมีงานแกะสลักหินอ่อนสีขาว มีชื่อเรียกว่า เป็นงานของหลุยส์ที่ 2 เลอร็องแบร์ ช่างปั้นและจิตรกรชาวฝรั่งเศส และยังมีออร์แกนขนาดใหญ่ซึ่งได้รับพระราชทานมาจากพระเจ้าหลุยส์ที่ 14 แห่งฝรั่งเศสเมื่อ ค.ศ. 1704
ห้องเก็บศพใต้โบสถ์.
ห้องเก็บศพใต้โบสถ์ของอาสนวิหารซ่อนอยู่ภายใต้บริเวณร้องเพลงสวด เรียกว่า "ห้องเก็บศพนักบุญซอแลน" ที่ค้นพบเมื่อปี ค.ศ. 1927 ว่ามีร่องรอยของโบสถ์ยุคราชวงศ์การอแล็งเฌียง ซึ่งสร้างราวคริสต์ศตวรรษที่ 10 โดยเหล่าเคานต์ (ขุนนาง) แห่งบลัวเพื่อเป็นที่เก็บเรลิกของนักบุญซอแลน อดีตมุขนายกแห่งชาทร์ และหลังจากนั้นราวคริสต์ศตวรรษที่ 12 ในคราที่มีการสร้างโบสถ์ใหม่ขึ้น ทำให้ส่วนที่เคยเป็นบริเวณร้องเพลงสวดมาก่อนได้กลายเป็นห้องเก็บศพไปโดยปริยาย
ภายในห้องเก็บศพประกอบด้วยบริเวณกลางโบสถ์และบริเวณมุขโค้งด้านสกัดของโบสถ์บาซิลิกาเก่า และบริเวณด้านหลังของแท่นบูชายังมีร่อยรอยของมุขโค้งด้านสกัดแบบครึ่งวงกลมหลงเหลืออยู่ บริเวณฝั่งซ้ายมีช่องฝังศพของอดีตมุขนายกแห่งบลัว
สีสุวัตถิ์ สิริมตะ
พลโท นักองค์ราชวงศ์ (หม่อมราชวงศ์) สีสุวัตถิ์ สิริมตะ (; ; 22 มกราคม พ.ศ. 2457 — 21 เมษายน พ.ศ. 2518) เป็นสมาชิกในราชวงศ์กัมพูชา สายราชสกุลสีสุวัตถิ์
นักองค์ราชวงศ์สีสุวัตถิ์ สิริมตะ เป็นที่จดจำจากการมีบทบาททางการเมืองในประเทศกัมพูชา โดยเฉพาะอย่างยิ่งการร่วมมือกับนักการเมืองฝ่ายขวาในปี พ.ศ. 2513 เพื่อก่อการรัฐประหารต่อสมเด็จพระนโรดม สีหนุ ประมุขแห่งรัฐซึ่งเป็นลูกพี่ลูกน้องของพระองค์เอง และร่วมมือกับลอน นอล ในการสถาปนารัฐบาลสาธารณรัฐเขมร
บทบาทในการเมืองกัมพูชา.
สิริมตะเกิดในพนมเปญและอยู่ในสายราชสกุลสีสุวัตถิ์ของราชวงศ์กัมพูชา เป็นพระราชนัดดาของพระบาทสมเด็จพระสีสุวัตถิ์ ในสมัยที่เป็นอาณานิคมของฝรั่งเศส สิริมตะเป็นตัวเลือกหนึ่งในการสืบราชสมบัติต่อจากพระบาทสมเด็จพระสีสุวัตถิ์มุนีวงศ์ ซึ่งเสด็จสวรรคตใน พ.ศ. 2484 แต่ฝรั่งเศสเลือกสมเด็จพระนโรดม สีหนุขึ้นเป็นกษัตริย์ สิริมตะเป็นผู้ต่อต้านสมเด็จพระนโรดม สีหนุ ซึ่งสมเด็จพระนโรดม สีหนุได้กล่าวถึงเรื่องนี้ว่าสิริมตะเกลียดพระองค์ เพราะคิดว่าสมเด็จกรมพระสีสุวัตถิ์มุนีเรศจะเลือกเขาขึ้นเป็นกษัตริย์
หลังจากสงครามโลกครั้งที่ 2 สิ้นสุดลง สิริมตะมีบทบาทในการเมืองกัมพูชามากขึ้นในฐานะเป็นส่วนหนึ่งของพรรคเขมรใหม่ซึ่งเป็นพรรคฝ่ายขวา นำโดยลน นล พระองค์เข้าร่วมการเลือกตั้ง พ.ศ. 2490 แต่ไม่ได้รับเลือก สมเด็จพระนโรดม สีหนุได้เป็นนายกรัฐมนตรีโดยพฤตินัยใน พ.ศ. 2495 และได้ให้สิริมตะเป็นรัฐมนตรีว่าการกระทรวงกลาโหมในรัฐบาลเฉพาะกาล จนกระทั่งได้รับเอกราชใน พ.ศ. 2497 พรรคเขมรใหม่ได้รวมเข้ากับพรรคสังคมราษฎร์นิยมในการเลือกตั้ง พ.ศ. 2498
แม้ว่าจะให้ความร่วมมือกับฝ่ายขวาในพรรคสังคม แต่สิริมตะก็ยังมีความเห็นตรงข้ามกับสมเด็จพระนโรดม สีหนุ โดยเฉพาะในเรื่องกิจกรรมของเวียดนามเหนือตามแนวชายแดนกัมพูชา ในช่วงที่พรรคสังคมราษฎร์นิยมครองอำนาจ สมเด็จพระนโรดม สีหนุพยายามลดบทบาทของสิริมตะ โดยให้ไปเป็นทูตที่จีน ฟิลิปปินส์ และญี่ปุ่น
รัฐประหาร พ.ศ. 2513.
อำนาจของสิริมตะเพิ่มขึ้นเมื่อลน นลได้เป็นนายกรัฐมนตรีเมื่อเดือนสิงหาคม พ.ศ. 2512 สิริมตะต่อต้านนโยบายของสีหนุในการควบคุมการนำเข้า ส่งออก การธนาคาร รวมทั้งการผลิตยาและแอลกอฮอล์ สิริมตะยังเดินทางไปยังฮานอยเพื่อเจรจาให้เวียดนามเหนือถอนตัวไปจากกัมพูชา และเป็นผู้แสดงหลักฐานว่าสมเด็จพระนโรดม สีหนุยอมให้เวียดนามเหนือตั้งฐานที่มั่นเพื่อขนส่งอาวุธและเสบียงรวมทั้งใช้ท่าเรือของกัมพูชาเพื่อการนี้ ในวันที่ 12 มีนาคม พ.ศ. 2513 หลังจากสมเด็จพระนโรดม สีหนุเดินทางไปต่างประเทศ สิริมตะประกาศยกเลิกข้อตกลงทางการค้าของสมเด็จพระนโรดม สีหนุ ลน นลประกาศให้เวียดนามเหนือและเวียดกงถอนทหารออกจากกัมพูชาภายใน 15 มีนาคม แต่เวียดนามเหนือไม่ตอบสนอง ในวันที่ 18 มีนาคม สิริมตะและลน นลจัดให้มีการลงมติในสมัชชาแห่งชาติเพื่อถอดถอนสมเด็จพระนโรดม สีหนุออกจากประมุขรัฐ ดำเนินนโยบายต่อต้านเวียดนาม สั่งปิดสถานทูตเวียดนามเหนือ สื่อต่างชาติต่างเห็นว่าสิริมตะเป็นผู้มีบทบาทสำคัญในรัฐประหารครั้งนี้
สมเด็จพระนโรดม สีหนุกล่าวว่าสิริมตะเป็นกำลังสำคัญที่อยูเบื้องหลังรัฐประหารเช่นกัน โดยมีซีไอเอและเซิง งอกทัญ ร่วมสนับสนุนด้วย และได้เสนอแผนการนี้ตั้งแต่ต้นปี พ.ศ. 2512 นอกจากนั้น โปรม ทส รัฐมนตรีคนหนึ่งในรัฐบาลของลน นล ได้เปิดเผยว่าในเดือนมีนาคม พ.ศ. 2512 สิริมตะเคยกล่าวว่าสมเด็จพระนโรดม สีหนุควรถูกลอบสังหาร แต่ลน นลปฏิเสธแผนนี้
เมื่อจัดตั้งสาธารณรัฐเขมรหลังรัฐประหารนั้น ในครั้งแรก สิริมตะวางแผนจะให้สมาชิกในสายราชสกุลสีสุวัตถิ์ โดยเฉพาะบุตรเขยคือ พระองค์มจะ สีสุวัตถิ์ ดวงชีวิน ขึ้นเป็นกษัตริย์ แต่ต่อมาเปลี่ยนเป็นการสถาปนาสาธารณรัฐแทน การปกครองของลน นลอยู่เบื้องหลังการฆ่าล้างเผ่าพันธุ์ชาวเวียดนามในกัมพูชา และเชื่อว่าสิริมตะเกี่ยวข้องด้วย
ในรัฐบาลสาธารณรัฐเขมร.
ในปีแรกของการก่อตั้งสาธารณรัฐ ซึ่งเป็นช่วงที่ลน นลสุขภาพไม่ดี สิริมตะมีบทบาทในรัฐบาลมาก ลน นลเป็นที่นิยมในหมู่นักศึกษาที่ต่อต้านพระนโรดม สีหนุในเขตเมือง สิริมตะเป็นที่นิยมของคนเมืองที่นิยมตะวันตก ส่วนในชนบทยังสนับสนุนสมเด็จพระนโรดม สีหนุ สิริมตะเองได้รับการสนับสนุนจากนักการเมืองไม่มากนัก และถูกจำกัดอำนาจโดยลน นล และลน นนใน พ.ศ. 2515 หลังจากที่จัดให้มีการต่อต้านสิริมตะขึ้นอย่างเป็นระบบ ลน นลสั่งกักบริเวณสิริมตะไว้ในบ้าน แม้ว่าสหรัฐจะยังสนับสนุนสิริมตะอยู่ก็ตาม
ในเดือนเมษายน พ.ศ. 2516 ลน นลถูกบังคับให้ปลดลน นนออกและจัดตั้งสภาการเมืองสูงสุดที่ประกอบด้วยลน นล สิริมตะ เจง เฮงและอิน ตัม ซึ่งสิริมตะได้กล่าวว่าในความเห็นส่วนตัวของเขา นี่เป็นการเปิดทางให้สีหนุกลับมา
พนมเปญแตก.
เขมรแดงเริ่มโจมตีพนมเปญตั้งแต่เดือนมกราคม พ.ศ. 2518 ในวันที่ 1 เมษายน พ.ศ. 2518 ลน นลลาออกจากประธานาธิบดีและได้ลี้ภัยไปฮาวาย เขมรแดงได้ประกาศรายชื่อบัญชีดำผู้ที่จะถูกสังหาร ซึ่งมีสิริมตะอยู่ด้วย. กองกำลังเขมรแดงได้ล้อมเมืองไว้ ในวันที่ 12 เมษายน พ.ศ. 2518 จอห์น กุนเธอร์ ดีน (John Gunther Dean) เอกอัครราชทูตสหรัฐประจำสาธารณรัฐเขมรได้เสนอให้รัฐบาลสาธารณรัฐเขมรลี้ภัยไปสหรัฐ แต่สิริมตะ ลอง โบเรต และลน นน รวมทั้งคณะรัฐบาลของลน นลปฏิเสธ แม้ว่าโบเรตและสิริมตะจะมีชื่อในบัญชีดำของเขมรแดง
เมื่อพนมเปญแตก สิริมตะพยายามเข้าไปลี้ภัยในโรงแรม "เลอ พนม" ซึ่งกาชาดสากลพยายามกำหนดให้เป็นเขตปลอดภัย แต่เขาต้องกลับออกมาเมื่อกาชาดสากลรู้ว่าเขามีชื่อในบัญชีดำ เมื่อออกมาจากโรงแรม สิริมตะได้กล่าวกับผู้สื่อข่าวและแจกสำเนาจดหมายที่เขาเขียนถึงสถานทูต สิริมตะขอลี้ภัยในสถานทูตฝรั่งเศส แต่เขาถูกทหารเขมรแดงมาตามจับตัวไป สถานทูตฝรั่งเศสกล่าวว่าสิริมตะถูกส่งมอบให้เขมรแดง และเชื่อว่าถูกประหารเมื่อ 21 เมษายน พ.ศ. 2518 แต่รายละเอียดจริงๆ ไม่มีผู้ใดรู้ สมเด็จพระนโรดม สีหนุ กล่าวว่าพระองค์ได้รับรายงานว่าสิริมตะและโบเรตถูกประหารด้วยการยิงเป้าที่สนามกีฬากรุงพนมเปญเมื่อ 21 เมษายน แต่แหล่งข่าวอื่นกล่าวว่าถูกตัดศีรษะ บางรายงานกล่าวว่า สิริมตะถูกยิงที่ท้อง และถูกปล่อยทิ้งไว้อย่างนั้นจนเสียชีวิตในอีกสามวันต่อมา
สิริมตะเสกสมรสกับนักองค์มจะ นโรดม เกศนารี พระโอรสของพระองค์คือนักองค์ราชวงศ์ สีสุวัตถิ์ สิริรัฐ ได้เข้าร่วมกับพรรคฟุนซินเปก
หม่อมราชวงศ์สีสุวัตถิ์ สิริมตะ
พระสีสุวัตถิ์ สิริมตะ
เจ้าสีสุวัตถิ์ สิริมตะ
พระศรีสวัสดิ์ สิริมตะ
เจ้าศรีสวัสดิ์ สิริมตะ
ศรีสวัสดิ์ สิริมตะ
เอริเซด
บริษัท อนันดา ดีเวลลอปเม้นท์ จำกัด (มหาชน) เริ่มก่อตั้งเมื่อปี 2542 ประกอบธุรกิจหลักประเภทพัฒนาอสังหาริมทรัพย์ โดยได้จดทะเบียนแปรสภาพเป็นบริษัทมหาชนจำกัดเมื่อปี 2554 และนำหุ้นเข้าจดทะเบียนเป็นหลักทรัพย์จดทะเบียน ในตลาดหลักทรัพย์แห่งประเทศไทย ณ วันที่ 31 ธันวาคม 2555 มีชื่อย่อหลักทรัพย์ในตลาดหลักทรัพย์แห่งประเทศไทยว่า "ANAN" ทะเบียนเลขที่ 0107554000119
บริษัทมีทุนจดทะเบียนทั้งสิ้น 333,300,000 บาท แบ่งออกเป็นหุ้นสามัญ 3,333,000,000 หุ้น มูลค่าหุ้นละ 0.10 บาท โดยมีทุนที่เรียกชำระแล้วจำนวน 333,300,000 บาท
เป็นพัฒนาอสังหาริมทรัพย์ คอนโดมิเนียมติดสถานีขนส่งมวลชนระบบรางในเขตกรุงเทพและปริมณฑล ภายใต้ชื่อ "IdeO" บ้านจัดสรร ภายใต้ชื่อ "อนันดา" และ "สิรินดา" การรับจ้างบริหารโครงการพัฒนาอสังหาริมทรัพย์ โดย บจ. อนันดา ดีเวลลอปเม้นท์ วัน ("ADO") นอกจากนี้ บริษัทยังประกอบธุรกิจภายใต้บริษัทย่อยอื่นๆ ได้แก่ ธุรกิจศูนย์ออกกำลังกาย (Sport club) ธุรกิจการเป็นตัวแทนการซื้อขายห้องชุด ธุรกิจรับบริหารโครงการอสังหาริมทรัพย์ให้กับนิติบุคคลบ้านจัดสรร และนิติบุคคลอาคารชุด ธุรกิจสนามแข่งรถ พีระ อินเตอร์เนชั่นแนล เซอร์กิต ธุรกิจสนามแข่งรถโก-คาร์ท
ไดฮัทสุ อัพพลอส
ไดฮัทสุ อัพพลอส  เป็นรถยนต์นั่งขนาดเล็ก (Compact Car) ผลิตโดยไดฮัทสุ เริ่มผลิตเมื่อปี พ.ศ. 2532 เพื่อมาทดแทนไดฮัทสุ ชามานท์ และเลิกผลิตเมื่อปี พ.ศ. 2543 ถือเป็นรถยนต์นั่งที่ใหญ่ที่สุดของไดฮัทสุในขณะนั้น เนื่องจากไดฮัทสุ เป็นหนึ่งในผู้ผลิตรถยนต์ในเครือโตโยต้า จากการที่ไดฮัทสุ เป็นผู้เชี่ยวชาญในด้านการผลิตรถยนต์ขนาดเล็ก เมื่อไดฮัทสุ ชามานท์ รถยนต์ที่ใหญ่ที่สุดในสายการผลิตขณะนั้น ได้เลิกทำตลาดไปในปี พ.ศ. 2530 ทำให้ไดฮัทสุ ต้องออกรถรุ่นใหม่มาเปิดตัว โดยชูจุดเด่นที่ห้องโดยสารที่สะดวกสบาย และอัพพลอสก็ได้เปิดตัวขึ้นในงาน Geneva Motor Show มีตัวถังเพียง 1 แบบคือลิฟท์แบค 5 ประตู และเป็นที่น่าสนใจในขณะนั้น เนื่องจากเป็นรถซีดาน 4 ประตู แต่สามารถเปิดท้ายได้เหมือนรถแฮทช์แบค 5 ประตู เครื่องยนต์เป็นเครื่องยนต์ 1.6 ลิตร ระบบเกียร์เป็นเกียร์ธรรมดา 5 สปีดและเกียร์อัตโนมัติ 3 และ 4 สปีด
ในประเทศไทย ไดฮัทสุ อัพพลอส เปิดตัวเมื่อปี พ.ศ. 2533 โดยบริษัท พระนครยนตรการ จำกัด ซึ่งเป็นผู้นำเข้า (CBU) ผลิตและจัดจำหน่ายรถยนต์ไดฮัทสุในขณะนั้น วางตำแหน่งทางการตลาดเดียวกับคู่แข่งในขณะนั้น แต่ไม่ประสบความสำเร็จ เนื่องจากภาพลักษณ์ของไดฮัทสุเป็นผู้ที่เชี่ยวชาญในด้านรถยนต์ขนาดเล็ก ทำให้หายไปจากตลาดไทยอย่างรวดเร็ว และเคยเป็นแท็กซี่อยู่ช่วงหนึ่ง จนพระนครยนตรการต้องมีคำสั่งห้ามนำรถไดฮัทสุ อัพพลอสไปใช้เป็นแท็กซี่